**Zuzana Hejnová** (s. 19. joulukuuta 1986 Liberec) on tšekkiläinen yleisurheilija, jonka päälaji on 400 metrin aitajuoksu.

Urheilu-ura
-----------

Hejnová sijoittui Kingstonin alle 20-vuotiaiden MM-kilpailuissa 2002 viidenneksi 400 metrin aitajuoksussa. Seuraavana vuonna hän voitti maailmanmestaruuden Sherbrooken alle 18-vuotiaiden MM-kilpailuissa ajalla 57,54 ja sai pronssia alle 20-vuotiaiden EM-kilpailuissa Tampereella. Hän sai hopeaa Grosseton alle 20-vuotiaiden MM-kilpailuissa 2004 ajalla 57,44. Seuraavana vuonna hän voitti alle 20-vuotiaiden Euroopan-mestaruuden Kaunasissa Tšekin naisten ennätysajalla 55,89. Helsingin MM-kilpailuissa hän karsiutui välierissä.

Hejnová voitti 2006 Euroopan cupin ykkösliigan 400 metrin aitajuoksun Prahassa maansa ennätyksellä 55,83. Göteborgin EM-kilpailuissa hän karsiutui välierissä. Seuraavana vuonna hän sai pronssia Debrecenin alle 23-vuotiaiden EM-kilpailuissa ja karsiutui välierissä Osakan MM-kilpailuissa, vaikka teki maansa ennätyksen 55,04. Valencian sisäratojen MM-kilpailuissa 2008 hän selviytyi välieriin 400 metrin juoksussa ja kuului neljänneksi sijoittuneeseen Tšekin joukkueeseen 4 × 400 metrin viestissä. Myöhemmin samana vuonna hän teki 400 metrin aitajuoksun Tšekin ennätyksen 54,96 Ostravassa, voitti saman lajin Euroopan cupin ykkösliigassa Leiriassa ja sijoittui seitsemänneksi Pekingin olympialaisissa.

Hejnová paransi 400 metrin aitajuoksun Tšekin ennätyksen heinäkuussa 2009 Lausannessa aikaan 54,94 ja Monacossa lukemiin 54,90. Berliinin MM-kilpailuissa hän karsiutui välierissä. Dohan sisäratojen MM-kilpailuissa 2010 hän karsiutui 400 metrin alkuerissä ja kuului lopulta toiseksi sijoittuneeseen Tšekin viestijoukkueeseen. Hän teki 400 metrin aitajuoksussa kotimaansa ennätyksen 54,13 Roomassa 10. kesäkuuta. Barcelonan EM-kilpailuissa hän oli neljäs.

Hejnová sijoittui Pariisin EM-hallikilpailuissa 2011 viisiottelussa seitsemänneksi. Kesäkaudella hän voitti 400 metrin aitajuoksun Euroopan joukkuemestaruuskilpailujen superliigassa Tukholmassa maansa ennätyksellä 53,87. Hän paransi ennätyksen aikaan 53,29 voittaessaan Pariisin Timanttiliigan kilpailun 8. heinäkuuta. Daegun MM-kilpailuissa hän sijoittui seitsemänneksi ajalla 54,23.

Hejnová sijoittui Helsingin EM-kilpailuissa 2012 kolmanneksi 400 metrin aitajuoksussa. Lisäksi hän juoksi avausosuuden pronssia saaneessa Tšekin 4 × 400 metrin viestijoukkueessa. Lontoon olympialaisissa hän sai hopeaa 400 metrin aitajuoksussa ajalla 53,38. Göteborgin EM-hallikilpailuissa 2013 hän juoksi ankkuriosuuden pronssia saaneessa Tšekin 4 × 400 metrin viestijoukkueessa ja sijoittui lisäksi 400 metrillä neljänneksi. Kesäkaudella hän voitti 400 metrin juoksun Euroopan joukkuemestaruuskilpailujen ykkösliigassa Dublinissa ennätyksellään 51,90.

Kesällä 2013 Hejnova paransi maansa ennätystä Timanttiliigan kilpailuissa Pariisissa (53,23) ja Lontoossa (53,07). Moskovan maailmanmestaruuskilpailuissa 2013 Hejnová voitti ylivoimaisesti kultaa ajalla 52,83. Hän päihitti hopeamitalistin, Yhdysvaltojen Dalilah Muhammadin yli sekunnin erolla. Hänet valittiin Euroopan vuoden naisyleisurheilijaksi 2013. 

Hejnová karsiutui 800 metrin juoksun alkuerissä Prahan EM-hallikisoissa 2015. Hän voitti samana vuonna 400 metrin aitajuoksun Euroopan joukkuemestaruuskilpailujen ykkösliigassa. Hän voitti maailmanmestaruuden myös Pekingissä 2015 maailman kauden kärkiajalla 53,50.

Hejnová sijoittui Rio de Janeiron olympialaisissa 2016 neljänneksi 400 metrin aitajuokussa ajalla 53,92. Hän sai Belgradin EM-hallikilpailuissa 2017 hopeaa 400 metrillä ajalla 52,42. Lontoon MM-kilpailuissa 2017 hän sijoittui 400 metrin aitajuoksussa neljänneksi. Hän karsiutui saman lajin välierissä Berliinin EM-kilpailuissa 2018. Hän voitti 400 metrin aitajuoksun Euroopan joukkuemestaruuskilpailujen superliigassa 2019. Dohan MM-kilpailuissa 2019 hän sijoittui samassa lajissa viidenneksi.

Hejnová on voittanut Tšekin ulkoratamestaruuden 400 metrin juoksussa 2006 ja 2009 sekä 400 metrin aitajuoksussa 2018 ja 2020. Maansa hallimestaruuden hän on voittanut 200 metrillä 2011, 400 metrillä 2005, 2007, 2008, 2009, 2012, 2015 ja 2016 sekä viisiottelussa 2007.

Henkilökohtaiset ennätykset
---------------------------

### Ulkoradat

| *Laji* | *Tulos* | *Paikka* | *Päivä* |
| --- | --- | --- | --- |
| 200 m | 23,65 | Tábor | 16. kesäkuuta 2013 |
| 400 m | 51,90 | Dublin | 22. kesäkuuta 2013 |
| 100 m aj | 13,36 | Praha | 28. kesäkuuta 2009 |
| 400 m aj | 52,83 | Moskova | 15. elokuuta 2013 |

### Sisäradat

| *Laji* | *Tulos* | *Paikka* | *Päivä* |
| --- | --- | --- | --- |
| 200 m | 23,71 | Praha | 17. helmikuuta 2013 |
| 400 m | 51,27 | Göteborg | 2. maaliskuuta 2013 |
| 800 m | 2.03,40 | Glasgow | 20. helmikuuta 2016 |
| 60 m aj | 8,24 | Praha | 24. tammikuuta 2017 |
| Korkeushyppy | 180 | Pariisi | 4. maaliskuuta 2011 |
| Pituushyppy | 596 | Praha | 16. helmikuuta 2011 |
| Kuulantyöntö | 12,11 | Pariisi | 4. maaliskuuta 2011 |
| Viisiottelu | 4453 | Pariisi | 4. maaliskuuta 2011 |

Huomautukset
------------

1. ↑  Alkuperäinen sijoitus neljäs. Sijoitus parani Venäjän ja Jamaikan joukkueiden dopinghylkäysten takia.
2. ↑  Alkuperäinen sijoitus neljäs. Sijoitus parani Irina Davydovan dopinghylkäyksen jälkeen.
3. ↑  Alkuperäinen sijoitus kolmas. Sijoitus parani Natalja Antjuhin dopinghylkäyksen jälkeen.

Lähteet
-------

1. ↑  Zuzana Hejnová *Olympedia*. Viitattu 31.3.2023. (englanniksi)
2. 1 2 3 4 5 6 7 8 9 10 11 12  Zuzana Hejnová Tilastopaja (vaatii kirjautumisen, maksullinen palvelu). Viitattu 31.3.2023. (englanniksi)
3. 1 2 3  Zuzana Hejnová Kansainvälinen yleisurheiluliitto. Viitattu 31.3.2023. (englanniksi)
4. ↑  Stockholm SWE 18 - 19 June / 400 m hurdles *tilastopaja.org*. Viitattu 9.7.2011. (englanniksi)
5. ↑  YLEISURHEILU: Tshekkijuoksija säväytti - 400 metrin aidoissa huippuaika *yle.fi*.  8.7.2011. Viitattu 9.7.2011.
6. ↑  Moskovan MM-kisat: Tshekin Hejnová juoksi tyrmäävästi mestariksi *Ilta-Sanomat*.  15.8.2013.  Arkistoitu 17.8.2013. Viitattu 15.8.2013.
7. ↑  Bohdan Bondarenko and Zuzana Hejnova named 2013 European Athletes of the Year *IAAF*.  12.10.2013. Viitattu 19.4.2014. (englanniksi)
8. ↑  400 Metres Hurdles Women *15th IAAF World Championships*. IAAF. Viitattu 27.8.2015. (englanniksi)

  

Naisten 400 metrin aitajuoksun maailmanmestarit

|  |
| --- |
| 1980: Bärbel Broschat |
1983: Jekaterina Fesenko |
1987: Sabine Busch |
1991: Tatjana Ledovskaja |
1993: Sally Gunnell |
1995: Kim Batten |
1997: Nezha Bidouane |
1999: Daimí Pernía |
2001: Nezha Bidouane |
2003: Jana Pittman |
2005: Julija Petšonkina |
2007: Jana Rawlinson |
2009: Melaine Walker |
2011: Lashinda Demus |
2013: Zuzana Hejnová |
2015: Zuzana Hejnová |
2017: Kori Carter |
2019: Dalilah Muhammad |
2022: Sydney McLaughlin |


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Tšekki

 |
|  |
| Henkilöt | 
* World Athletics
* Tilastopaja 🔒

 |

 |